Klima i Køge Kommune
Kommunens østlige del påvirkes af Køge Bugt med mindre temperaturudsving, mere sol og mindre nedbør. Længere inde i landet er påvirkningen mindre, men på grænsen til Ringsted Kommune begrænser søer og vådområder udsvingene i temperaturen, ligesom tågedannelser her giver flere skyer og mindre sol.
Beliggenheden tæt på de store kontinenter giver om sommeren højere temperaturer og om vinteren tilsvarende lavere temperaturer. Den årlige gennemsnitstemperatur ligger dog lige på landsgennemsnittet.
På vej hen over landet tørrer luften ud, men det kuperede terræn i den centrale og vestlige del giver lidt flere skyer og en smule mere nedbør. I juli måned hører kommunen til blandt landets ti tørreste, og årsnedbøren ligger en del under landsgennemsnittet. På trods af den tørre luft har kommunen kun lidt flere soltimer end landsgennemsnittet. Tågedannelser i november og december sender kommunen ned blandt landets ti solfattigste kommuner i de to måneder.
Læs mere om natur og landskab i Køge Kommune
Læs videre om
Læs også om
Se alle artikler om Klima